Turkiyada komendantlik soati: TIV mamlakatda bo`lib turgan o`zbekistonliklarni ogohlantirmoqda

COVID-19 kasalligi tarqalishining oldini olish maqsadida Turkiyada dam olish kunlari komendantlik soati joriy etilgan. Bu holat epidemiologik vaziyat barqarorlashgunga qadar davom ettiriladi. Bu haqda Tashqi ishlar vazirligi xabar berdi.
Kelayotgan dam olish kunlari taqiq 18-aprel soat 00:01 dan 19-aprel soat 24.00 gacha amal qiladi hamda Zonguldak viloyati va mamlakatning quyidagi 30 yirik shaharlari aholisiga ta`sir qiladi: Anqara, Adana, Antaliya, Aydin, Balikesir, Denizli, Diyarbakir, Erzurum, Eskishehir, Gaziantep, Hatay, Istanbul, Izmir, Kahramanmarash, Kayseri, Kojaeli, Konya, Malatya, Manisa, Mardin, Mersin, Mugla, O`rda, Sakarya, Samsun, Shanliurfa, Tekirdag`, Trabzon va Van.
Ushbu kunlarda shifoxonalar, dorixonalar, dori-darmon ishlab chiqaradigan korxonalar, novvoyxonalar, qariyalar uylari, reabilitasiya markazlari, tez yordam markazlari va boshqa ixtisoslashgan muassasalar faoliyati davom etadi.
Elchixona Turkiya hududida bo`lib turgan O`zbekiston fuqarolarini ushbu cheklovlarni hisobga olishga va mahalliy hokimiyatning koronavirus tarqalishiga qarshi kurashish bo`yicha barcha talablarini bajarishga chaqirdi.